Infografika - Kummerċ bejn l-UE u l-Vjetnam Ara l-infografika sħiħa Fil-25 ta' Ġunju, il-Kunsill adotta deċiżjonijiet dwar il-firma ta' żewġ ftehimiet bejn l-UE u l-Vjetnam: ftehim ta' kummerċ ħieles u ftehim dwar il-protezzjoni tal-investimenti. Test tal-Ftehim ta' Kummerċ Ħieles bejn l-UE u l-Vjetnam Test tal-Ftehim dwar il-Protezzjoni tal-Investimenti bejn l-UE u l-Vjetnam Iż-żewġ ftehimiet ser jiġu ffirmati fit-30 ta' Ġunju 2019, f'Hanoi. Il-Ftehim ta' Kummerċ Ħieles bejn l-UE u l-Vjetnam huwa l-aktar ftehim ta' kummerċ ħieles ambizzjuż li qatt ġie konkluż ma' pajjiż fil-fażi tal-iżvilupp. Jipprevedi l-eliminazzjoni kważi sħiħa (99 %) tad-dazji doganali bejn iż-żewġ blokok. 65 % tad-dazji fuq l-esportazzjoni tal-UE lejn il-Vjetnam ser jgħibu hekk kif jidħol fis-seħħ il-Ftehim ta' Kummerċ Ħieles, filwaqt li l-bqija ser jitneħħew gradwalment fuq perijodu ta' mhux aktar minn għaxar snin. Fir-rigward tal-esportazzjoni Vjetnamiża lejn l-UE, 71 % tad-dazji ser jgħibu mad-dħul fis-seħħ, bil-bqija jitneħħew gradwalment fuq perijodu ta' mhux aktar minn seba' snin. Il-Ftehim ta' Kummerċ Ħieles ser inaqqas ukoll ħafna mill-ostakli nontariffarji eżistenti għall-kummerċ mal-Vjetnam u jiftaħ is-swieq Vjetnamiżi tas-servizzi u tal-akkwist pubbliku għal kumpaniji mill-UE, filwaqt li l-Ftehim dwar il-Protezzjoni tal-Investimenti ser isaħħaħ il-ħarsien tal-investimenti tal-UE fil-pajjiż. Bħala wieħed mill-ftehimiet bilaterali "tal-ġenerazzjoni l-ġdida", il-ftehim kummerċjali bejn l-UE u l-Vjetnam fih ukoll dispożizzjonijiet importanti dwar il-protezzjoni tal-proprjetà intellettwali, il-liberalizzazzjoni tal-investiment u l-iżvilupp sostenibbli. Dwar dan l-aħħar aspett, il-Ftehim ta' Kummerċ Ħieles jinkludi impenji għall-implimentazzjoni tal-istandards ewlenin tal-Organizzazzjoni Internazzjonali tax-Xogħol (pereżempju dwar il-libertà li persuna tingħaqad ma' trade unions indipendenti u dwar il-projbizzjoni tat-tħaddim tat-tfal) u ta' konvenzjonijiet tan-NU marbutin pereżempju mal-ġlieda kontra t-tibdil fil-klima jew il-ħarsien tal-bijodiversità. In-negozjati bejn l-UE u l-Vjetnam bdew f'Ġunju 2012 u ġew konklużi fit-2 ta' Diċembru 2015. Madankollu, kien hemm dewmien fil-konklużjoni formali tal-ftehim minħabba opinjoni pendenti tal-Qorti tal-Ġustizzja dwar id-diviżjoni tal-kompetenzi bejn l-UE u l-istati membri tagħha b'rabta mal-konklużjoni tal-Ftehim ta' Kummerċ Ħieles bejn l-UE u Singapore. Wara l-opinjoni tal-Qorti mogħtija f'Mejju 2017, il-Kummissjoni ddeċidiet li tipproponi żewġ ftehimiet separati: ftehim ta' kummerċ ħieles, li fih oqsma ta' kompetenza esklużiva tal-UE u għalhekk jeħtieġ biss l-approvazzjoni tal-Kunsill u tal-Parlament Ewropew qabel ikun jista' jidħol fis-seħħ. ftehim dwar il-protezzjoni tal-investimenti li, billi fin-natura tiegħu huwa ta' kompetenza kondiviża, ser ikollu wkoll jgħaddi mill-proċeduri rilevanti ta' ratifika nazzjonali fl-istati membri kollha qabel ma jkun jista' jidħol fis-seħħ. Għaldaqstant, il-medda ta' żmien għall-implimentazzjoni ta' dan l-att mistennija tkun ħafna itwal. Il-Vjetnam huwa t-tieni l-ikbar sieħeb kummerċjali tal-UE fl-Assoċjazzjoni tan-Nazzjonijiet tax-Xlokk tal-Asja (ASEAN) wara Singapore, bil-kummerċ fil-prodotti jiswa kważi €50 biljun fis-sena u kważi €4 biljuni fis-servizzi. Filwaqt li l-istokkijiet ta' investiment tal-UE fil-Vjetnam għadhom modesti, b'valur ta' €8.3 biljuni fl-2016, għadd dejjem jiżdied ta' kumpaniji Ewropej qiegħdin jistabbilixxu rwieħhom hemmhekk biex joħolqu ċentru li jservi r-reġjun ta' Mekong. L-importazzjoni ewlenija tal-UE mill-Vjetnam tinkludi tagħmir tat-telekomunikazzjoni, ħwejjeġ u prodotti tal-ikel. L-UE tesporta l-aktar lejn il-Vjetnam prodotti bħal makkinarju u tagħmir tat-trasport, sustanzi kimiċi u prodotti agrikoli. Il-paġna web tal-Kummissjoni dwar il-ftehimiet ta' kummerċ u ta' investiment bejn l-UE u l-Vjetnam Ara l-paġna tal-laqgħa